Slagtermesteren fra Nørresundby forsøgte i december at komme i Guinness Rekordbog. Han skulle lave en sylte der var længere end 32 meter, troede han. Sylten blev 40,6 meter lang, og ansøgningen om optagelse til Guinness Rekordbog blev sendt afsted. Samtidig sad købmand Jørgen Christiansen hjemme i Hadsten og fulgte seancen på TV, skriver Hadsten Avisen. Jørgen Christiansen er indehaver af den forhenværende rekord, og ærgerede sig over at blive slået. Et par dage senere talte han med en kollega om den gamle rekord, der ifølge slagtermesteren i Nørresundby lød på 32 meter. Og det mente kollegaen var forkert. Og sandt nok, købmanden fra Hadsten fandt den gamle rekordbog fra 1999 frem, der dokumenterede, at hans rekordsylte var hele 50 meter lang. Og dermed 10 meter længere end sylten i Nørresundby. Slagtermester Ole Sørensen fra Nørresundby har erkendt nederlaget. Men han giver ikke op, og satser på at slå Jørgen Christiansens rekord med ti meter engang i fremtiden.
Slagtermester Ole Sørensens sylte på 40,6 meter var alligevel ikke verdens længste.